**Aceste cuvinte**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aceste cuvinte

Aceste cuvinte ce se-adună solemne

De prin antice veacuri și din preistorii

Au scris cu jăratic încrustaţii și semne,

Și inundă dorinţa umplându-ne porii.

Aceste cuvinte sunt descinse din soare

Și miros a capriciu, câteodată nu-i cale

Să te-ascunzi de blestemul aţâţat cu o floare,

Au vocaţii zălude sau psaltiri de vestale...

Aceste cuvinte sunt ca plugul minunii

Când întoarce rărunchii cu emoţii celeste,

Și din brazda iubirii albește tăciunii

Iar amanţii se caută-n goane ecvestre.

Aceste cuvinte răspândesc primul duh

Ce cu pravila lunii scapără furtișaguri

De suflete prinse-n nebunescul vazduh

Și de purpure inimi rătăcite-n gulaguri.

Aceste cuvinte vin din marmura nopţii

Și croiesc o hlamidă ce dorul răsfiră,

Vor să miruie fân alungând griul sorţii,

Să-mpreune destine ce abia se respiră.

Aceste cuvinte sunt refluxuri de mare

Când sfioasă, iubirea se mistuie-n dor

Și cu ochii, din valuri aducând alinare

Le pictează conturul buzelor ce se vor.

Aceste cuvinte scriu în trup de femeie

Cu eternul sculptat din mâini de bărbat

Când cu ofuri topite din extaz de idee

Cercul lumii se-nchide cu sărut apăsat.

Dintr-un templu retoric un alai de rumori

Poartă-n litere taine și din glasuri clipesc

Zboară-n sufletul vieţii și exultă în nori

Aceste cuvinte-ţi spun...Te Iubesc!

Marian Puscasiu

Iunie 2015